《烛影摇红 上晁共道》
宋代·吴亿

楼雪初消，丽谯吹罢单于晚。使君千炬起班春，歌吹香风暖。

十里珠帘尽卷。正人在、蓬壶阆苑。卖薪买酒，立马传觞，升平重见。

谁识鳌头，去年曾侍传柑宴。至今衣袖带天香，行处氤氲满。

已是春宵苦短。且莫遣、欢游意懒。细听归路，璧月光中，玉箫声远。

作者简介：蕲州蕲春人，字大年。南宋初官靖江通判，居馀干。有《溪园集》。